《潘幼涵中表枉过村居因偕访载孺家叔命酒赋诗用韵裁答》
明代·黎玉书

曲磴逶迤小径开，逢君聊对竹林杯。是谁感鬓三秋赋，可道乘槎八月来。

句苦漫依金谷罚，酒酣还拟玉山颓。凿池更忆当年事，纵赏当年未肯回。

作者简介：黎玉书，字绂臣。番禺人。淳先长子。诸生。著有《雪窗集》。事见清陈恭尹《番禺黎氏存诗汇选》卷一。